als_Latn dik_Latn sag_Latn
Emri i sulmuesit të ri të Flamurtarit zyrtarizohet dy ditët e ardhshme. Ky është konfirmimi, që vjen nga drejtuesit e skuadrës vlonjate, të cilët bëjnë me dije për “Sport Ekspres” se është duke u punuar për ta mbyllur sa më shpejt marrëveshjen me lojtarin, i cili do të udhëheqë Flamurtarin, bashkë me Abilaliajn. Siç është thënë vazhdimisht, bëhet fjalë për një sulmues, që vjen nga një kampionat i huaj. Në merkaton e dimrit është shumë e vështirë të gjesh lojtarë të tillë cilësorë në kampionatin shqiptar, ndaj dhe vëmendja e drejtuesve të skuadrës vlonjate është përqendruar jashtë kufijve, ashtu siç kanë bërë deri tani me përforcimin e mbrojtjes dhe të mesfushës.
SULMUES KOMBËTAREJE – Bisedimet po ecin mirë dhe gjithçka është drejt zyrtarizimit. Burime pranë klubit kuqezi bëjnë të ditur se lojtari, i cili do t’i bashkohet sulmit të Flamurtarit, është pjesë e kombëtares së tij, që duket se është një vend lindor. Vlonjatët janë të bindur se do të afrojnë një nga lojtarët më cilësorë të kampionatit shqiptar. “Jemi duke punuar në këtë drejtim, – pohojnë për “Sport Ekspres” drejtuesit e Flamurtarit, – dhe është vetëm çështje ditësh, që të zyrtarizohet emri i sulmuesit. Nuk duam ta publikojmë emrin, përderisa se dëshirojmë që gjithçka të bëhet zyrtare më parë. Eshtë e qartë se nuk ka kohë për të humbur, sepse po afrohet nisja e aktivitetit, kështu që brenda dy ditësh do të mbyllim marrëveshjen dhe sulmuesi do t’i bashkohet skuadrës në stërvitje. Ne kemi kohë që po punojmë në këtë drejtim, por nuk duam të bëjmë lëvizje të nxituara, duke pasur parasysh edhe eksperiencën e muajve të verës. Shumë shpejt, ndoshta edhe në 48 orët e ardhshme, do të mësohet emri i sulmuesit, që do të jetë afrimi i gjashtë i Flamurtarit në këtë merkato dimri”.
GIRALDO – Por, nëse vëmendja është përqendruar totalisht te sulmuesi, nuk është lënë pas dore kolumbiani Garilado, lojtar i cili pritet të kthejë sa më shpejt përgjigje, nëse do t’i bashkohet apo jo Flamurtarit. Me kolumbianin ka pasur sërish një komunikim, ashtu si edhe me klubin e tij në Portugali, për të kuptuar sa më mirë vendimin e vetë lojtarit. Kolumbiani Giraldo është një nga lojtarët e kërkuar nga vetë trajneri Ernestino Ramela, por e rëndësishme është dëshira e vetë lojtarit, që duket se nuk dëshiron ta lërë Portugalinë dhe për t’u bashkuar me Flamurtarin në Shqipëri. Gjithsesi, ende asgjë nuk është vendosur përfundimisht, ndërsa pritet tashmë përgjigja e vetë futbollistit kolumbian.
3 sulmues ka aktualisht në përbërje skuadra vlonjate. Ata janë Abilaliaj, Shehaj dhe gjeorgjiani Gelashvili, i cili është i dëmtuar dhe nuk mund të luajë për një kohë të gjatë.
als_Latn als_Latn als_Latn als_Latn